**ՀԻՄՆԱՎՈՐՈՒՄ**

**««ԴԵՂԵՐԻ ՄԱՍԻՆ» ՕՐԵՆՔՈՒՄ ԼՐԱՑՈՒՄ ԿԱՏԱՐԵԼՈՒ ՄԱՍԻՆ»**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔԻ ՆԱԽԱԳԾԻ ԸՆԴՈՒՆՄԱՆ**

1. **Նախագծի ընդունման անհրաժեշտությունը.**

««Դեղերի մասին» օրենքում լրացում կատարելու մասին» Հայաստանի Հանրապետության օրենքի նախագծի (այսուհետ՝ Նախագիծ) ընդունումը պայմանավորված է վերահսկողական գործառույթների իրականացման շրջանակներում վաչարարության իրականացման համար առավել արդյունավետ գործիքակազմի ներդրման անհրաժեշտությամբ:

1. **Ընթացիկ իրավիճակը և խնդիրները.**

Համաձայն ՀՀ Սահմանադրության 6-րդ հոդվածի 1-ին մասի՝ «Պետական և տեղական ինքնակառավարման մարմիններն ու պաշտոնատար անձինք իրավասու են կատարելու միայն այնպիսի գործողություններ, որոնց համար լիազորված են Սահմանադրությամբ կամ օրենքներով»։ Համաձայն «Պետական կառավարման համակարգի մարմինների մասին» ՀՀ օրենքի 4-րդ հոդվածի 2-րդ մասի 6-րդ կետի՝ Առողջապահական և աշխատանքի տեսչական մարմինը (այսուհետ՝ Տեսչական մարմին) հանդիսանում է Կառավարությանը ենթակա մարմին, իսկ «Տեսչական մարմինների մասին» ՀՀ օրենքի 1-ին մասի 1-ին և 1.2-րդ կետերի՝ տեսչական մարմինը՝ նույն օրենքի համաձայն ստեղծվող վերահսկողություն և օրենքով սահմանված այլ գործառույթներ իրականացնող պետական մարմին է, ում ՀՀ կառավարության կողմից վերապահվում են համապատասխան օրենքներով սահմանված ոլորտ կամ ոլորտներ, որոնց նկատմամբ վերջինս իրականացնում է վերահսկողություն։ «Դեղերի մասին» ՀՀ օրենքի 29-րդ հոդվածի 1-ին մասով սահմանված է, որ դեղերի շրջանառության ոլորտում պետական վերահսկողությունն իրականացնում է Հայաստանի Հանրապետության կառավարության լիազորած՝ վերահսկողություն իրականացնող տեսչական մարմինը` Հայաստանի Հանրապետության օրենքով սահմանված կարգով:

ՀՀ կառավարության 11.08.2019թ. N 1071-Ա որոշման 1-ին կետի համաձայն՝ Տեսչական մարմինը ճանաչվել է դեղերի շրջանառության ոլորտում որպես վերահսկողություն իրականացնող մարմին։

Տեսչական մարմինը, բացի այլ գործողություններից, նշված ոլորտում վերահսկողական գործառույթները իրականացնում է նաև «Հայաստանի Հանրապետությունում ստուգումների կազմակերպման և անցկացման մասին» և «Վարչարարության հիմունքների և վարչական վարույթի մասին» ՀՀ օրենքներով սահմանված ընթացակարգերով, որոնց շրջանակներում իրավասու է տնտեսավարող սուբյեկտներից պահանջելու և ստանալու վերահսկողական գործառույթներին առնչվող համապատասխան փաստաթղթեր։

Այդ փաստաթղթերի շարքին են դասվում նաև համապատասխան ընկերությունների կողմից դեղեր ներմուծելու վերաբերյալ տեղեկատվություններ, այդ թվում ըստ ժամանակագրության, ինչպես նաև դեղերի քանակների վերաբերյալ, որոնք ըստ ՀՀ հարկային օրենսգրքի 4-րդ հոդվածի 1-ին մասի 63-րդ կետի հանդիսանում են հարկային գաղտնիք։ ՀՀ հարկային օրենսգրքի 35-րդ հոդվածի 1-ին մասի 9-րդ կետի համաձայն՝ հարկային մարմինը (հարկային հսկողություն իրականացնող պաշտոնատար անձը) պարտավոր է` պահպանել հարկային գաղտնիքը, հարկային գաղտնիք համարվող տեղեկատվությունը օրենքով սահմանված դեպքերում Հայաստանի Հանրապետության կառավարության կողմից սահմանված կարգով տրամադրել այդ տեղեկությունների օգտագործմամբ աշխատանքներ կատարելու իրավասություն ունեցող պետական մարմիններին։

Նախագծով առաջարկվում է սահմանել իրավասություն Տեսչական մարմնին դեղերի շրջանառության ոլորտում իրականացվող պետական վերահսկողության ընթացքում պետական մարմիններից և այլ անձանցից պահանջելու և ստանալու (այդ թվում՝ էլեկտրոնային հարցման եղանակով) դեղերի շրջանառության ոլորտում գործունեություն իրականացնող սուբյեկտներին առնչվող տեղեկություններ, փաստաթղթեր, այդ թվում՝ հարկային գաղտնիք հանդիսացող տեղեկություններ։

Գործնականում Տեսչական մարմնի կողմից իրականացվող վերահսկողական գործողությունների ժամանակ, անհրաժեշտություն է առաջանում ձեռք բերել որոշ տեղեկատվություններ, որոնք համարվում են հարկային գաղտնիք, սակայն օրենքով նախատեսված չլինելու դեպքում տեղեկատվության տրամադրումը հնարավոր չի լինում ապահովել։

Դեղերի շրջանառության սուբյեկտները դեղերի շրջանառության որևէ փուլն իրականացնող իրավաբանական անձինք և անհատ ձեռնարկատերերն են։ Տեսչական մարմնի կողմից իրականացվող վերահսկողական գործողությունների ժամանակ անհարժեշտություն է առաջանում ձեռք բերել նաև վերջիններիս տիրապետության տակ գտնվող որոշակի տեղեկություններ՝ հնարավոր հարկային կամ մաքսային գաղտնիք պարունակող, ուստի սույն պարագայում վերջիններս հանդիսանում են այլ անձինք։

Առկա օրենսդրական բացը լրացնելու, Տեսչական մարմնի կողմից իրականացվող վերահսկողությունը ամբողջական և օբյեկտիվ իրականացնելու համար անհրաժեշտություն է առաջացել «Դեղերի մասին» ՀՀ օրենքում սահմանել հարկային գաղտնիք ստանալու մասին վերահսկողություն իրականացնող տեսչական մարմնի կողմից այն ստանալու մասին իրավասություն։

Հակառակ պարագայում իրականացվող վարույթները չեն կարող իրականացվել ամբողջական, բազմակողմանի, արագ և օբյեկտիվ, որն էլ համարվում է «Վարչարարության հիմունքների և վարչական վարույթի մասին» ՀՀ օրենքի 4-րդ հոդվածով (վարչարարության օրինականություն), 10-րդ հոդվածով (հավաստիության կանխավարկած), 36-րդ հոդվածով (արագ գործելու պարտականություն) և 37-րդ հոդվածով (վարչական վարույթի բազմակողմանիություն, լրիվություն և օբյեկտիվություն) սահմանված սկզբունքների խախտում, որն էլ իր հերթին բերում է վերահսկողության արդյունքում ընդունված վարչական ակտերի անվավերությանը և չի ծառայում Տեսչական մարմնին «Տեսչական մարմինների մասին» ՀՀ օրենքի 6-րդ հոդվածի 1-ին մասով վերապահված նպատակի իրականացմանը (վերահսկողության ոլորտում անվտանգության և (կամ) օրենսդրության պահանջների պահպանման ապահովում)։

1. **Կարգավորման նպատակը և բնույթը.**

««Դեղերի մասին» ՀՀ օրենքում լրացում կատարելու մասին» ՀՀ օրենքի նախագծի ընդունումը նպատակ է հետապնդում ներդնելու վերահսկողության իրականացման արդյունավետ մեխանիզմներ, սահմանելու նոր գործիքակազմ, բարձրացնելու վերահսկողական գործառույթների իրականացման արդյունավետությունը։

1. **Նախագծի մշակման գործընթացում ներգրավված ինստիտուտները և անձինք.**

Նախագիծը մշակվել է ՀՀ վարչապետի աշխատակազմի տեսչական մարմինների աշխատանքների համակարգման գրասենյակի և ՀՀ առողջապահական և աշխատանքի տեսչական մարմնի կողմից համատեղ:

1. **Ակնկալվող արդյունք**

Տեսչական մարմիններին օրենքով վերապահված վերահսկողական գործառույթների իրականացման համար արդյունավետ, իրավական ակտերի նպատակներից, խնդիրներից բխող գործիքակազմի ներդրման օրենսդրական հնարավորության ստեղծում։

1. **Այլ իրավական ակտերում փոփոխությունների և/կամ լրացումների անհրաժեշտությունը.**

Նախագծի ընդունման դեպքում այլ իրավական ակտերում փոփոխություններ և/կամ լրացումներ կատարելու անհրաժեշտությունը բացակայում է:

1. **Պետական կամ տեղական ինքնակառավարման մարմնի բյուջեում ծախսերի և եկամուտների էական ավելացման կամ նվազեցման մասին.**

Նախագիծը ՀՀ պետական բյուջեում (կամ տեղական ինքնակառավարման մարմնի բյուջեում) ծախսերի կամ եկամուտների էական ավելացման կամ նվազեցման չի հանգեցնում:

1. **Կապը ռազմավարական փաստաթղթերի հետ. «Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ**

«Դեղերի մասին» օրենքում լրացումներ կատարելու մասին» Հայաստանի Հանրապետության օրենքի նախագիծը չի բխում ռազմավարական փաստաթղթերից և ուղղված է իրավակիրառ պրակտիկայում ծագած մի շարք խնդիրների լուծմանը։